b'\n_START_ARTICLE_\nGozdna \xc5\xbeeleznica Sol\xc4\x8davske dr\xc4\x8de\n_START_PARAGRAPH_\nGozdna \xc5\xbeeleznica Sol\xc4\x8davske dr\xc4\x8de je bila prometna pot, ki je povezovala skladi\xc5\xa1\xc4\x8de lesa na koncu dveh gozdnih dr\xc4\x8d s spodnjo dr\xc4\x8do ob potoku Kloba\xc5\xa1a pri Sol\xc4\x8davi._NEWLINE_Izpod obse\xc5\xbenih gozdov Raduhe sta se proti Sol\xc4\x8davi iztekali dve suhi dr\xc4\x8di, po katerih so spu\xc5\xa1\xc4\x8dali les v dolino. Dr\xc4\x8di sta bili postavljeni vsaka v svoji dolini in se kon\xc4\x8dali pri skladi\xc5\xa1\xc4\x8du lesa. Dolgi sta bili okoli 2 km. Neugodna lega terena je onemogo\xc4\x8dala, da bi dr\xc4\x8di potekali v dolino vse do Savinje.Zato so tu, pri skladi\xc5\xa1\xc4\x8du, prekladali les na primitivno gozdno \xc5\xbeeleznico.Proga je bila dolga okoli 0,3 km s tirno \xc5\xa1irino 600 mm. Na progi sta obratovala dva tovorna vagon\xc4\x8dka. Nalo\xc5\xbeen vagon\xc4\x8dek se je samote\xc5\xbeno spu\xc5\xa1\xc4\x8dal v dolino, nazaj pa so praznega vla\xc4\x8dili s konji. Po 300 m se je teren toliko spremenil, da so lahko les proti Savinji ponovno spu\xc5\xa1\xc4\x8dali po dr\xc4\x8di. Ta je bila t. i. mokra dr\xc4\x8da, dolga okoli 1,2 km. Vodo za plovljenje lesa po dr\xc4\x8di so napeljali iz bli\xc5\xbenjega potoka Kloba\xc5\xa1a._NEWLINE_To\xc4\x8dnej\xc5\xa1i tehni\xc4\x8dni podatki o dr\xc4\x8dah in gozdni progi se \xc5\xbeal niso ohranili. Tudi za\xc4\x8detek in konec obratovanja niso znani. Dr\xc4\x8de in njihova povezava - gozdna \xc5\xbeeleznica so verjetno prenehali obratovati pred za\xc4\x8detkom 2. svet. vojne, ko je splavarstvo na Savinji pri\xc4\x8delo zamirati.'